กบง. คงราคาขายปลีก LPG เดือน ต.ค. ที่ 22.29 บ./กก.
กบง. คงราคาขายปลีก LPG เดือน ต.ค. ที่ 22.29 บ./กก. - เห็นชอบปรับอัตราเก็บเงินเข้ากองทุนฯ ของน้ำมันแก๊สโซฮอลให้เหมาะสม
2 ต.ค. 2558

พล.อ.อนันตพร กาญจนรัตน์ รมว.พลังงาน ในฐานะประธานคณะกรรมการบริหารนโยบายพลังงาน (กบง.) เปิดเผยว่า ที่ประชุม กบง. ได้พิจารณาโครงสร้างราคาก๊าซ LPG เดือนตุลาคม 2558 ตามหลักเกณฑ์การคำนวณราคา ณ โรงกลั่นแบบถ่วงน้ำหนัก (LPG Pool) และเห็นควรใช้กองทุนน้ำมันเชื้อเพลิงเป็นเครื่องมือในการบริหารจัดการเพื่อให้ราคาขายปลีกก๊าซ LPG เดือนตุลาคม 2558 คงเดิม ที่ 22.29 บาท/กก.
โดยปรับลดอัตราเงินส่งเข้ากองทุนน้ำมันเชื้อเพลิงของก๊าซ LPG ลง 0.8435 บาท/กก. จากเดิม 0.9262 บาท/กก. เป็น 0.0827 บาท/กก. โดยมีผลบังคับใช้ตั้งแต่วันที่ 3 ตุลาคม 2558 เป็นต้นไป ทั้งนี้ จะทำให้กองทุนน้ำมันฯ ในส่วนของก๊าซ LPG มีรายจ่าย 54 ล้านบาท/เดือน 
นอกจากนี้ ที่ประชุมฯ เห็นชอบแนวทางการปรับอัตราการเก็บเงินเข้ากองทุนน้ำมันเชื้อเพลิงของน้ำมันแก๊สโซฮอลให้อยู่ในระดับที่เหมาะสม เพื่อส่งเสริมการใช้เอทานอลและเพิ่มแรงจูงใจในการใช้น้ำมันแก๊สโซฮอล E20 และ E85 มากขึ้น โดยในส่วนของน้ำมันแก๊สโซฮอล E20 ปรับเพิ่มอัตราเงินชดเชยจากกองทุนน้ำมันฯ 0.50 บาท/ลิตร จากชดเชย 1.90 บาท/ลิตร เป็น 2.40 บาท/ลิตร
ขณะที่น้ำมันแก๊สโซฮอล E85 ปรับเพิ่มอัตราเงินชดเชยจากกองทุนน้ำมันฯ 2.00 บาท/ลิตร จากชดเชย 7.23 บาท/ลิตร เป็น 9.23 บาท/ลิตร ทั้งนี้จะมีผลบังคับใช้ตั้งแต่วันที่ 3 ต.ค.58 เป็นต้นไป